
Automatikus érhálózat szegmentálás és mikroaneurizma detektálás klaszterezési módszerekkel retina felvételeken

A cukorbetegség a világ egyik legelterjedtebb betegsége. Ennek egy lehetséges szövődménye a diabéteszes retinopátia, amely egy szembetegség és korunkban a látásvesztés egyik vezető oka a felnőttek körében. A betegség első tünetei közé tartozik a mikroaneurizmák jelenléte a retinán, melyek az érhálózat mentén elhelyezkedő, kicsi, vörös színű, körszerű, izolált foltokként jelennek meg. Mivel ez a betegség korai stádiumban kezelhető, a kezdeti tünetetek észrevétele döntő fontosságú lehet.
A retináról készült képek manuális, szakértői kiértékelése hosszadalmas, nehéz feladat, ezáltal erőforrás igényes is. Ezért célunk egy döntéstámogató rendszer létrehozása, melynek feladata a látható mikroaneurizmák detektálása, tulajdonságaik megfigyelése alapján.
Ennek elérése érdekében egy három szintű döntéstámogató rendszer jött létre. Bemenetként digitális retinafelvételek állnak rendelkezésre. Első lépésként különböző képfeldolgozási technikákkal kiemelésre kerülnek a képről a mikroaneurizmák, valamint az érhálózat is. Ezt a képet szegmentálással két csoportra bontja az algoritmus, amely során szétválasztja az érhálózatot, valamint a mikroaneurizmákat. Végül a szegmentált képeken klaszterezéses módszerekkel elkülönülnek a mikroaneurizmák valamint az érhálózat.



